b"\n_START_ARTICLE_\nBelgijos herbas\n_START_PARAGRAPH_\nBelgijos herbas\xc2\xa0\xe2\x80\x93 Belgijos valstyb\xc4\x97s atributas, auksinis \xc5\xa1\xc4\x97lstantis raudonai ginkluotas li\xc5\xabtas juodame lauke. Toks li\xc5\xabtas dar vadinamas belgi\xc5\xa1kuoju li\xc5\xabtu (lot. leo belgicus). Herbo devizas\xc2\xa0\xe2\x80\x93 \xe2\x80\x9eVienyb\xc4\x97 daro stipriais\xe2\x80\x9c.\n_START_SECTION_\nDidysis Belgijos herbas\n_START_PARAGRAPH_\nBelgijos herbe skydo vir\xc5\xa1uje yra riterio \xc5\xa1almas pakeltu antveid\xc5\xbeiu su karali\xc5\xa1k\xc4\x85ja kar\xc5\xabna. U\xc5\xbe skydo sukry\xc5\xbeiuoti du ilgi skeptrai\xc2\xa0\xe2\x80\x93 vienas su li\xc5\xabtu, kitas\xc2\xa0\xe2\x80\x93 su teisingumo ranka vir\xc5\xa1uje. Apie skyd\xc4\x85 ratu eina Leopoldo ordino grandin\xc4\x97. Skydininkai\xc2\xa0\xe2\x80\x93 du nestilizuoti li\xc5\xabtai, laikantys ne tik skyd\xc4\x85, bet ir po vien\xc4\x85 iet\xc4\xaf su Belgijos v\xc4\x97liavomis._NEWLINE__NEWLINE_Po skydu\xc2\xa0\xe2\x80\x93 raudona juosta su siaurais juodais kra\xc5\xa1teliais ir su devizu aukso raid\xc4\x97mis pranc. L'UNION FAIT LA FORCE arba ol. EENDRACHT MAAKT MACHT._NEWLINE_Visas \xc5\xa1is apra\xc5\xa1ytas skydas su priklausiniais yra ant raudonos mantijos su \xc5\xa1ermuon\xc4\x97lio pamu\xc5\xa1alu ir auksiniais kutais bei apkra\xc5\xa1tavimu., ant mantijos vir\xc5\xa1aus\xc2\xa0\xe2\x80\x93 didel\xc4\x97 karali\xc5\xa1ka kar\xc5\xabna._NEWLINE__NEWLINE_Senajame did\xc5\xbeiojo herbo vaizde vir\xc5\xa1 mantijos ir kar\xc5\xabnos eile i\xc5\xa1d\xc4\x97stytos 9 provincij\xc5\xb3, 1837\xc2\xa0m. sudariusi\xc5\xb3 Belgij\xc4\x85, v\xc4\x97liavos: (i\xc5\xa1 de\xc5\xa1in\xc4\x97s \xc4\xaf kair\xc4\x99) Antverpeno, Vakar\xc5\xb3 Flandrijos, Ryt\xc5\xb3 Flandrijos, Lje\xc5\xbeo, Brabanto, Haino, Limburgo, Liuksemburgo ir Nami\xc5\xabro. Brabanto provincija 1995\xc2\xa0m. buvo padalinta \xc4\xaf Flamand\xc5\xb3 Brabanto ir Valon\xc5\xb3 Brabanto provincijas bei Briusel\xc4\xaf._NEWLINE_Didysis herbas naudojamas retai. Jis yra ant did\xc5\xbeiojo antspaudo, kuriuo patvirtinami \xc4\xafstatymai ir tarptautin\xc4\x97s sutartys.\n_START_SECTION_\nMa\xc5\xbeasis Belgijos herbas\n_START_PARAGRAPH_\nMa\xc5\xbe\xc4\x85j\xc4\xaf Belgijos herb\xc4\x85 naudoja Belgijos vyriausyb\xc4\x97, jis puo\xc5\xa1ia pas\xc5\xb3 vir\xc5\xa1elius, oficialius karali\xc5\xa1kosios \xc5\xa1eimos ir vyriausyb\xc4\x97s pastatus._NEWLINE_J\xc4\xaf sudaro skydas, karali\xc5\xa1koji kar\xc5\xabna, sukry\xc5\xbeiuoti skeptrai, Leopoldo ordino grandin\xc4\x97 ir fevizo juosta."